**Ministru kabineta noteikumu “Grozījumi Ministru kabineta 2016. gada 12. jūlija noteikumos Nr. 456 “Patvēruma meklētāju reģistra noteikumi”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2016.gada 12.jūlija noteikumos Nr.456 “Patvēruma meklētāju reģistra noteikumi”” (turpmāk – Projekts) ir izstrādāts, lai nodrošinātu efektīvu atbalstu patvēruma procedūrai, pārejot uz lietas materiālu virzību un izskatīšanu elektroniskajā vidē, kā arī noteiktu paplašināto ziņu apjomu, kas Patvēruma meklētāju reģistrā (turpmāk – Reģistrs) tiek uzkrāts pēc funkcionalitāšu paplašināšanas, tādejādi aptverot visus patvēruma procedūras posmus.  Projekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Patvēruma likuma 5.panta ceturtā daļa, Ministru kabineta 2019. gada 7.maija rīkojuma Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 198.2. un 198.3. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopš 1998.gada, kad Latvijas Republikā sāka īstenot patvēruma procedūru, tās nodrošināšanai sākotnēji tika izmantotas dažādas lokāla rakstura sistēmas, kas nenodrošināja vienotu patvēruma meklētāju uzskaiti un informāciju par lietu virzību patvēruma procedūrā, tādēļ tika izveidots Reģistrs un tajā iekļaujamo ziņu apjomu noteica 2014.gada 1.jūlijā pieņemtie Ministru kabineta noteikumi Nr.356 “Patvēruma meklētāju reģistra noteikumi”, bet 2016. gada 12. jūlijā tika pieņemti Ministru kabineta noteikumi Nr. 456 “Patvēruma meklētāju reģistra noteikumi”.  Praksē ir konstatēts, ka esošais Reģistra risinājums tomēr nespēj nodrošināt pietiekami efektīvu atbalstu patvēruma procedūras virzībai, jo:  - vienas un tās pašas ziņas par patvēruma meklētāju tiek vairākkārtīgi iekļautas un manuāli aktualizētas dažādās lokālās informācijas sistēmās;  - nav nodrošināta vienota un operatīva informācijas un lietas materiālu apmaiņa elektroniskajā vidē starp patvēruma procedūrā iesaistītajām institūcijām par patvēruma pieprasīšanas faktu un sekojošajiem lietas virzības posmiem, lai iesaistītās institūcijas nekavējoši varētu uzsākt tālākās procesuālās darbības atbilstoši Patvēruma likumā noteiktajam;  - pavadvēstuļu un pievienoto dokumentu pārsūtīšana starp iesaistītajām institūcijām ir darbietilpīga un laikietilpīga;  - nav nodrošināta iespēja Reģistrā ievadīt un uzkrāt visu nepieciešamo informāciju statistikas datu atlasei atbilstoši Apvienoto Nāciju Organizācijas Augstā komisāra bēgļu jautājumos (UNHCR), Eiropas Savienības Statistikas biroja (Eurostat), kā arī Eiropas Patvēruma atbalsta biroja (EASO) un Eiropas Robežu un krasta apsardzes aģentūras (FRONTEX) prasībām;  - Reģistrā esošie datu lauki par izmitināšanas jautājumiem neatspoguļo visus patvēruma meklētāju izmitināšanas veidus un aktuālās personas uzturēšanās vietas adreses, kā arī nenodrošina iespēju atlasīt nepieciešamo statistisko informāciju par izmitināšanas veidiem un termiņiem;  - ir mainījies normatīvais regulējums attiecībā uz finansiālo atbalstu starptautisko aizsardzību saņēmušajām personām, tādēļ Reģistrā esošie datu lauki nenodrošina iespēju iekļaut šo informāciju;  - konstatētas nepilnības vienlīdzības principa ievērošanas nodrošināšanā, pieņemot lēmumus par starptautiskās aizsardzības piešķiršanu vai atteikumu to piešķirt, jo līdzšinējais Reģistrā iekļautais datu apjoms nenodrošināja iespēju atlasīt lietas pēc līdzīgiem apstākļiem, kā arī salīdzināmām situācijām patvēruma meklētāju izcelsmes valstīs un statusa pieprasīšanas iemesliem.  Ņemot vērā minēto un Ministru kabineta 2019. gada 7. maija rīkojuma Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 198.2. un 198.3.apakšpunktā noteikto uzdevumu izveidot Latvijas interesēm atbilstošu, līdzsvarotu un kontrolējamu ārzemnieku ieceļošanas sistēmu, nodrošinot nepieciešamās izmaiņas ar ārzemnieku ieceļošanu un uzturēšanos Latvijā saistītajos normatīvajos aktos, kā arī pilnveidot normatīvo regulējumu un īstenot Eiropas Savienības fonda projektus, lai nodrošinātu, ka vienas un tās pašas ziņas par ārvalstnieku netiek vairākkārtīgi iekļautas un manuāli aktualizētas dažādās valsts informācijas sistēmās un, lai ārvalstnieku datu aktualizēšana notiktu centralizēti, kā arī, ņemot vērā Eiropas Savienības Patvēruma, migrācijas un integrācijas fonda (AMIF) 2014.-2020.gada programmas projekta “Migrācijas un patvēruma atbalstošo informācijas sistēmu un saistīto procesu pilnveidošana un attīstība” ietvaros veikto Reģistra pilnveidi, ar nolūku izveidot vienotu datu apstrādes procesu elektroniskajā vidē patvēruma procedūrā, ir sagatavots šis Projekts.  Realizējot Patvēruma, migrācijas un integrācijas fonda (AMIF) projekta aktivitātes, ir nodrošināta:  - virzība uz lietu izskatīšanu elektroniskajā vidē, samazinot papīra lietu uzkrāšanu un uzglabāšanu;  - vienota un centralizēta datu ievadīšana un aktualizēšana par patvēruma meklētājiem, kā arī vienota patvēruma meklētāju uzskaite;  - centralizēta, vienota un nekavējoša elektroniska informācijas un lietas materiālu apmaiņa starp patvēruma procedūrā iesaistītajām institūcijām par patvēruma pieprasīšanas faktu un tālākajiem patvēruma procedūras posmiem katra patvēruma meklētāja lietā;  - operatīva sākotnējā intervijā un pārrunās iegūto datu ievade Reģistrā ģenerētajā protokola veidlapā, tādējādi atvieglojot un paātrinot datu ievadi, nekavējoties padarot informāciju pieejamu pārējām iesaistītajām iestādēm patvēruma procedūrā noteikto funkciju veikšanai;  - iespēja dienestiem, kas atbild par valsts drošību un sabiedrisko kārtību, operatīvi saņemt informāciju, kas nepieciešama, lai sniegtu atzinumu, vai attiecībā uz patvēruma meklētāju nav piemērojami Patvēruma likuma 45. un 46.pantā noteiktie starptautiskās aizsardzības izslēgšanas nosacījumi;  - iespēja Reģistrā ievadīt un uzkrāt visu nepieciešamo informāciju statistikas datu atlasei atbilstoši Apvienoto Nāciju Organizācijas Augstā komisāra bēgļu jautājumos (UNHCR), Eiropas Savienības Statistikas biroja (Eurostat), kā arī Eiropas Patvēruma atbalsta biroja (EASO) un Eiropas Robežu un krasta apsardzes aģentūras (FRONTEX) prasībām;  - iespēja ātri atlasīt, salīdzināt un izvērtēt lietas ar līdzīgiem faktiskajiem apstākļiem, lai nodrošinātu vienlīdzības principa ievērošanu lēmumu pieņemšanā;  - izmantot uzkrāto informāciju, lai plānotu nepieciešamos resursus patvēruma meklētāju uzņemšanas vajadzību nodrošināšanai.  Projekts paredz grozīt Ministru kabineta 2016.gada 12.jūlija noteikumu Nr.456 “Patvēruma meklētāju reģistra noteikumi” 5.punktu, nosakot tādējādi Reģistra pilnveides rezultātā paplašināto iekļaujamo datu apjomu, kas darīts, lai novērstu iepriekš norādītās nepilnības un, kā minēts, izveidotu vienotu datu apstrādes procesu patvēruma procedūrā elektroniskajā vidē.  Saskaņā ar [Eiropas Parlamenta un Padomes Regulas (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Regula)](https://eur-lex.europa.eu/legal-content/LV/TXT/?uri=CELEX%3A32016R0679) 6.panta 1.punkta nosacījumiem attiecībā uz valsts pārvaldes iestādēm apstrāde ir likumīga tikai tādā apmērā un tikai tad, ja ir piemērojams vismaz viens no turpmāk minētajiem pamatojumiem: “c” apstrāde ir vajadzīga, lai izpildītu uz pārzini attiecināmu juridisku pienākumu; “e” apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras, bet saskaņā ar 5. panta 1. punkta “a”, “b” un “c” apakšpunktu dati tiek apstrādāti likumīgi, godprātīgi un datu subjektam pārredzamā veidā, dati tiek vākti konkrētos, skaidros un leģitīmos nolūkos, kā arī dati ir adekvāti, atbilstīgi un ietver tikai to, kas nepieciešams to apstrādes nolūkos.  Īstenojot pārzinim likumīgi piešķirtās pilnvaras, Pilsonības un migrācijas lietu pārvaldei atbilstoši Ministru kabineta 2021.gada 27.maija noteikumos Nr.321 “Pilsonības un migrācijas lietu pārvaldes nolikums” 3.1.apakšpunktā noteiktajam ir funkcija – valsts politikas īstenošana un attīstības nodrošināšana migrācijas un patvēruma jomā. Savukārt, lai īstenotu minēto funkciju, iestādei saskaņā ar minēto noteikumu 4.2.apakšpunktā noteikto ir uzdevums veidot, uzturēt un attīstīt pārvaldes funkciju īstenošanai nepieciešamās informācijas sistēmas, bet noteikumu 4.3. apakšpunktā ir noteikts uzdevums analizēt patvēruma procesu norisi, veikt pētījumus šajā jomā un piedalīties tajos, kā arī atbilstoši 4.4.apakšpunktā norādītajam, pamatojoties uz 4.3.apakšpunktā minētajos pētījumos iegūtajiem rezultātiem, veikt pasākumus patvēruma jomas attīstībai un realizēt Patvēruma likumā noteiktos uzdevumus.  Savukārt Valsts robežsardzes likums nosaka Valsts robežsardzes tiesisko statusu, funkcijas un uzdevumus, kā arī robežsargu pienākumus un tiesības. Atbilstoši Valsts robežsardzes likuma 5.panta pirmās daļas 6.punktā noteiktajam Valsts robežsardzes uzdevums ir kontrolēt, kā tiek ievēroti noteikumi par ārzemnieku ieceļošanu, uzturēšanos, nodarbinātību, izceļošanu un tranzītu, un, atbilstoši minētā likuma 5.panta otrajā daļā noteiktajam, pilda arī citus normatīvajos aktos noteiktos uzdevumus. Valsts robežsardzes uzdevumus patvēruma jomā, savukārt, nosaka Patvēruma likums.  Līdz ar to īpašo datu iegūšana un apstrāde ir pamatota, jo nepieciešama kompetento iestāžu iepriekš minēto tiesību aktos noteikto uzdevumu un funkciju veikšanai:  - lai izvērtētu starptautiskās aizsardzības piešķiršanas nepieciešamību, ievērojot Patvēruma likuma 37. - 44.pantā noteiktos nosacījumus tās piešķiršanai, patvēruma jomā iesaistītajām iestādēm nepieciešams iegūt informāciju par patvēruma meklētāja individuālajiem apstākļiem izcelsmes valstī, kur tikušas apdraudētas viņa tiesības un pamatbrīvības, jo pret personu vērstās vajāšanas vai smaga kaitējuma darbības ir tieši saistītas ar personas rases vai etnisko piederību, reliģisko piederību vai politiskajiem uzskatiem, piederību pie noteiktas sociālās grupas, kā arī gadījumā, ja personai piespriests nāvessods, draud spīdzināšana, necilvēcīga vai pazemojoša attieksme pret viņu vai arī necilvēcīga vai pazemojoša sodīšana, pastāv smagi un individuāli draudi viņa dzīvībai vai veselībai plaši izplatītas vardarbības dēļ starptautisku vai iekšēju bruņotu konfliktu gadījumā;  - ievērojot, ka patvēruma procedūrā iesaistītajām iestādēm informāciju par patvēruma meklētāja personīgo pieredzi un individuālajiem lietas apstākļiem ir iespējams iegūt tikai no paša patvēruma meklētāja, tādēļ nepastāv citi alternatīvi avoti šādas informācijas iegūšanai;  - ievērojot, ka patvēruma procedūrā iesaistītās iestādes nav tiesīgas pieprasīt informāciju no patvēruma meklētāja izcelsmes valsts iestādēm (kas var būt vajātāji vai smaga kaitējuma nodarītāji), jo tas var atklāt vajātās personas atrašanās vietu, turklāt radīt apdraudējumu vajātās personas ģimenei izcelsmes valstī;  - ievērojot, ka patvēruma procedūrā iegūtie īpašie dati tiek izmantoti tikai patvēruma procedūras nodrošināšanai, tie netiek izmantoti kādiem citiem, ar patvēruma procedūru nesaistītiem mērķiem.  Ņemot vērā Regulas 6.panta 1.punktā noteikto un iepriekš minēto, kā arī atbilstoši Regulas 5.panta 1.punktā noteiktajiem principiem personas datu apstrādē, kur minētās normas “a” apakšpunkts noteic, ka personas dati tiek apstrādāti likumīgi, godprātīgi un datu subjektam pārredzamā veidā, “b” apakšpunkts noteic, ka dati tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavienojamā veidā, bet “c” apakšpunktā noteikts, ka personas dati ir adekvāti, atbilstīgi un ietver tikai to, kas nepieciešams apstrādes nolūkos, “d” apakšpunkts noteic, ka dati ir precīzi un, ja vajadzīgs, atjaunināti, savukārt “e” apakšpunkts noteic, ka dati tiek glabāti veidā, kas pieļauj datu subjektu identifikāciju ne ilgāk kā nepieciešams nolūkiem, kādos attiecīgos personas datus apstrādā; personas datus var glabāt ilgāk, ciktāl personas datus apstrādās tikai arhivēšanas nolūkos [..] vai statistikas nolūkos, līdz ar to:  - Reģistrā tiek iekļauti tikai tādi dati, kuriem ir nozīme patvēruma procedūrā vai uzņemšanas nosacījumu nodrošināšanā;  - Reģistrā iekļautie personu dati tiek izmantoti tikai patvēruma procedūras nodrošināšanai – izvērtējot, vai konkrētajā lietā nav piemērojami Eiropas Parlamenta un Padomes Regulas (ES) Nr. 604/2013, ar ko paredz kritērijus un mehānismus, lai noteiktu dalībvalsti, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu (turpmāk – Dublinas regula), kas iesniegts kādā no dalībvalstīm nosacījumi, izvērtējot patvēruma iesniegumu un pieņemot lēmumu par starptautiskās aizsardzības piešķiršanu vai atteikumu to piešķirt, nododot lietas materiālus apelācijas iestādei, ja patvēruma meklētājs ir apstrīdējis Pilsonības un migrācijas lietu pārvaldes pieņemto lēmumu, nodrošinot, ka patvēruma meklētājiem ar īpašām procesuālajām vai uzņemšanas vajadzībām tiek sniegts nepieciešamais atbalsts;  - piekļuve Reģistram tiek nodrošināta tikai patvēruma procedūrā iesaistīto iestāžu autorizētiem darbiniekiem, pamatojoties uz noslēgtu vienošanos starp konkrēto institūciju un Pilsonības un migrācijas lietu pārvaldes priekšnieku, turklāt katram no autorizētajiem lietotājiem tiek piešķirts viņa funkcijām atbilstošs piekļuves tiesību apjoms. Autorizētajam lietotājam var noteikt piekļuves ierobežojumus, ja pienākumu izpildei piekļuve šai informācijai nav nepieciešama;  - dati par patvēruma meklētāju netiek uzglabāti ilgāk nekā nepieciešams saistībā ar patvēruma procedūru vai Dublinas regulas piemērošanu;  - statistikas nolūkos tiek izmantoti tikai nepersonalizēti dati.  Ņemot vērā minētos nosacījumus, patvēruma procedūras specifikas dēļ patvēruma meklētājiem tiek uzdoti jautājumi, kas skar īpašo kategoriju personas datus un attiecīgās ziņas tiek iekļautas Reģistrā.  Tā kā patvēruma procedūrā ir būtiski noskaidrot patvēruma meklētāja identitāti, uzturēšanos drošās trešajās valstīs, aizsardzības iespējas izcelsmes valstī, viņa personīgo pieredzi un pret viņu vērsto vajāšanu vai smago kaitējumu, ko sākotnēji atbilstoši kompetencei veic Valsts robežsardze, un kas ir izšķirīgi lēmuma par starptautiskās aizsardzības piešķiršanu vai atteikumu to piešķirt, sākotnējā intervijā un pārrunās tiek uzdoti jautājumi un līdz ar to Projektā ir noteikts, ka Reģistrā (papildus jau šobrīd esošajām) tiek iekļautas arī ziņas par patvēruma meklētāja rīcībspēju, ziņas par bērniem, kuri Latvijā ieradušies kopā ar patvēruma meklētāju, ģimenes stāvokli, laulāto, bērniem, kuri Latvijas Republikā nav ieradušies kopā ar patvēruma meklētāju, ziņas par vecākiem, brāļiem, māsām, par radiniekiem, kuri dzīvo Latvijas Republikā vai kādā citā Eiropas Savienības dalībvalstī vai asociētajā valstī, ziņas par darba pieredzi, ziņas par karaklausību, politisko darbību, sodāmību, aizturēšanu vai turēšanu aizdomās par noziedzīga nodarījuma izdarīšanu, pastāvīgajām dzīvesvietām pēdējo piecu gadu laikā, ceļošanu ārpus savas izcelsmes vai mītnes valsts pēdējos piecos gados, patvēruma iesniegumiem citās valstīs, deportācijām, izraidīšanām un ieceļošanas liegumiem citās valstīs, ziņas par ceļošanas maršrutu no mītnes valsts līdz Latvijas Republikai, par personām, ar kurām kopā ieceļoja Latvijas Republikā, kā arī par ceļošanas galamērķi, ja tā nebija Latvijas Republika, ziņas par personu apliecinošiem vai ceļošanasdokumentiem, tai skaitā, par dokumentiem ar redzamām viltojuma pazīmēm, kas uzrādīti, ieceļojot Latvijas Republikā, ziņas par citiem pie patvēruma meklētāja atrastajiem dokumentiem.  Tādējādi Projekta 1.punktā norādītajā 5.1.1. un 5.1.3. - 5.1.7. apakšpunktā minētās ziņas Reģistrā iekļauj par katru no patvēruma meklētājiem, savukārt 5.1.2. un 5.1.8. apakšpunktā minētās ziņas – par katru no patvēruma meklētājiem, ar kuru tiek veikta Patvēruma likuma 23.pantā noteiktā sākotnējā intervija un pārrunas.  Patvēruma likuma 23.panta pirmajā daļā noteiktajās pārrunās un sākotnējā intervijā patvēruma meklētājiem tiek uzdoti standarta jautājumi, atbildes uz kuriem līdz šim tika fiksētas sākotnējās intervijas un pārrunu protokolā papīra formātā. Ar Projektā iekļauto regulējumu ir paredzēts, ka turpmāk protokols tiks ģenerēts un aizpildīts Reģistrā, ievadot sākotnējā intervijā un pārrunās iegūtās ziņas. Vienlaikus ir paredzēta iespēja neaktivizēt/neizvērst jautājumu sadaļas kas konkrētajā lietā nav nepieciešamas (piemēram, patvēruma meklētājs nav bijis politiski aktīvs un nav ticis vajāts politisko uzskatu dēļ, tādēļ šī sadaļa netiek izvērsta un aizpildīta). Turklāt virknei standarta jautājumu Reģistrs nodrošina atbildes ielasīšanu no izvēlnēm (piemēram, izcelsmes valsts, u.c.), kas nodrošina ātrāku datu ievadi, saīsinot sākotnējās intervijas laiku un līdz ar to arī tulkošanai nepieciešamos resursus. Reģistra funkcionalitāte nodrošina iespēju veikt Patvēruma likuma 23.panta piektajā daļā noteiktās darbības (protokolu pēc aizpildīšanas izdrukājot).  Savukārt Patvēruma likuma 24.pantā noteiktā personiskā intervija ir patvēruma meklētāja brīvs stāstījums par viņa individuālajiem apstākļiem un patvēruma pieprasīšanas iemesliem. Šīs intervijas laikā intervētājs uzdod tikai precizējošus jautājumus attiecīgās situācijas kontekstā, tie nav standarta jautājumi, ko var aizpildīt strukturētā veidā, līdz ar to personiskajā intervijā iegūtās ziņas netiek iekļautas Reģistrā.  Vienlaikus, ievērojot Regulas 9.panta 1.punktā noteikto vispārīgo aizliegumu tādu personas datu apstrādei, kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, ģenētisko datu un biometrisko datu apstrādi, lai veiktu fiziskas personas unikālu identifikāciju, veselības datu vai datu par fiziskas personas dzimumdzīvi vai seksuālo orientāciju apstrādi, un līdztekus Regulas 9.panta 2.punkta “a” apakšpunktā noteikto minēto datu apstrādes aizlieguma izņēmumu saskaņā ar ko aizliegums personas datu apstrādei nav piemērojams, ja datu subjekts ir devis nepārprotamu piekrišanu šo personas datu apstrādei, ja lietā kādām no minētajām ziņām ir nozīme (piemēram, patvēruma lūgums ir pamatots sakarā ar personas pamatotām bailēm no vajāšanas izcelsmes valstī viņas seksuālās orientācijas dēļ), pēc informācijas sniegšanas par datu ieguves nozīmi patvēruma procedūrā, no patvēruma meklētāja tiek saņemta rakstiska piekrišana datu apstrādei patvēruma procedūras ietvaros.  Tāpat, ievērojot Regulas 13.panta pirmajā punktā noteikto par informācijas apjomu, kas jāsniedz, ja personas dati tiek iegūti no datu subjekta, pēc iesnieguma par bēgļa vai alternatīvā statusa piešķiršanu saņemšanas Valsts robežsardze datu iegūšanas laikā patvēruma meklētāju viņam saprotamā valodā informē par:  - patvēruma meklētāja tiesībām un pienākumiem patvēruma procedūrā;  - savu identitāti, institūciju, kuru pārstāv, tās kompetenci patvēruma procedūras ietvaros un kontaktinformāciju;  - datu ieguves pamatojumu, nozīmi un apstrādes nolūkiem patvēruma procedūrā;  - iespējām saņemt informāciju par Reģistrā iekļautajiem datiem, iespējām patvēruma procedūras gaitā lūgt precizēt vai labot datus, kas attiecas uz viņa patvēruma iesniegumu.  Visbeidzot, atbilstoši Regulas 35.panta 1., 2.punktā un 3.punkta “a” apakšpunktā noteiktajam Pilsonības un migrācijas lietu pārvalde ir veikusi novērtējumu par ietekmi uz datu aizsardzību Patvēruma meklētāju reģistram un ir uzsākusi novērtējuma par ietekmi uz datu aizsardzību saistībā ar papildus datu iekļaušanu Patvēruma meklētāju reģistrā izstrādi. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Pilsonības un migrācijas lietu pārvalde, Valsts robežsardze |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kopš 1998. gada 1. janvāra līdz 2021. gada 1. jūlijam patvērumu Latvijā ir pieprasījušas 3068 personas. Bēgļa statuss piešķirts 258 personām, bet alternatīvais statuss - 587 personām. Patvēruma meklētāju skaita izmaiņas ir saistītas ar notikumiem pasaulē, kurus paredzēt nav iespējams, līdz ar to nav iespējams prognozēt personu skaitu, kuras Latvijā varētu pieprasīt patvērumu turpmāk. Norādāms, ka Projekts minēto personu grupu tiešā veidā neietekmē. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām tiesiskais regulējums tiesību, pienākumu un veicamo darbību apjomu nemaina.  Savukārt virzība uz patvēruma procedūras digitalizāciju samazina administratīvo slogu atbildīgajām iestādēm, jo būtiski tiek samazināta nepieciešamība pārsūtīt dokumentus un pierādījumus patvēruma lietās. Informācijas ievade tiešsaistē ļauj paātrināt patvēruma procedūru, jo ziņas par patvēruma pieprasīšanas faktu, lietā pieņemtajiem lēmumiem nekavējoties tiek ievadītas Reģistrā un patvēruma procedūrā iesaistītajām institūcijām par to tiek nosūtīts sistēmas paziņojums, lai tās nekavējoties var uzsākt turpmākās nepieciešamās procesuālās darbības atbilstoši kompetencei. |
| 3. | Administratīvo izmaksu monetārs novērtējums | Administratīvās izmaksas patvēruma meklētājiem noteikumu projekts neietekmēs. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Patvēruma, migrācijas un integrācijas fonda (AMIF) Projekta ietvaros tika izstrādāti servisi datu nodošanai no Reģistra uz Iekšlietu ministrijas Informācijas centra Patvēruma meklētāju pirkstu nospiedumu informācijas sistēmu, un datu nodošanai no Reģistra uz Tiesu administrācijas Tiesu informācijas sistēmu. Reģistra datu nodošanas servisu izstrāde, kā arī Iekšlietu ministrijas Informācijas centra Patvēruma meklētāju pirkstu nospiedumu informācijas sistēmas programmatūras pielāgojumi tika apmaksāta Patvēruma, migrācijas un integrācijas fonda (AMIF) Projekta finansējuma ietvaros. Atbilstoši Patvēruma, migrācijas un integrācijas fonda (AMIF) Projekta ietvaros panāktai vienošanās starp Pilsonības un migrācijas lietu pārvaldi un Tiesu administrāciju, saistītie Tiesu informācijas sistēmas programmatūras pielāgojumi tiek realizēti un finansēti Tiesu administrācijas realizētā Tiesu informācijas sistēmas modernizācijas projekta ietvaros.  Pilsonības un migrācijas lietu pārvalde 2021.gada 10.martā vietnē <https://ej.uz/datukopas> ir norādījusi prioritārai atvēršanai identificēto datu kopu sarakstu par imigrācijas procesu Latvijā, kas nepersonalizētu datu veidā tiks publicēti Latvijas Atvērto datu portālā data.gov.lv  Pilsonības un migrācijas lietu pārvalde Reģistram ir veikusi novērtējumu par ietekmi uz datu aizsardzību kā arī uzsākusi novērtējumu par ietekmi uz datu aizsardzību saistībā ar papildus datu iekļaušanu Reģistrā.  Reģistra datu apjoma un saistītās funkcionalitātes paplašināšana tika realizēta Patvēruma, migrācijas un integrācijas fonda (AMIF) Projekta ietvaros, izmantojot projekta finansējumu, tādēļ papildu valsts budžeta finansējums Projekta ieviešanai nav nepieciešams. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par tiesību akta projektu un dotu iespēju izteikt viedokli, informācija par Projektu ievietota Iekšlietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju rakstiski sniegt viedokli par Projektu tā izstrādes stadijā, 2021.gada 22.februārīinformācija par Projektu ievietota Iekšlietu ministrijas tīmekļa vietnē <https://www.iem.gov.lv/lv/ministru-kabineta-noteikumu-projekts-grozijumi-ministru-kabineta-2016-gada-12-julija-noteikumos-nr-456-patveruma-mekletaju-registra-noteikumi>, aicinot sabiedrību viedokļus par projektu sniegt līdz 2021.gada 7.martam. Vienlaikus Iekšlietu ministrija, izpildot Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 14.punktu, projektu 2021.gada 22.februārī nosūtīja Valsts kancelejai publicēšanai tās tīmekļa vietnē. |
| 3. | Sabiedrības līdzdalības rezultāti | Sabiedrības līdzdalības rezultātā priekšlikumi no sabiedrības locekļiem netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, Valsts robežsardze |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministre M.Golubeva

Vīza:

valsts sekretārs D.Trofimovs

L.Geidāne 67219498

[ligita.geidane@pmlp.gov.lv](mailto:ligita.geidane@pmlp.gov.lv)

I.Vorpa 67219514

[ina.vorpa@pmlp.gov.lv](mailto:ina.vorpa@pmlp.gov.lv)